Der er grund til at være optimistisk i 2023. Det er hotellerne i Aalborg i hvert fald, efter de i 2022 har haft rekordmange gæster. De har oplevet en fremgang på ni procent sammenlignet med 2019, som var året før coronakrisen. Det viser tal fra Danmarks Statistik. Fremgangen i Aalborg skyldes både flere danske og udenlandske gæster. Et nærmere dyk i tallene viser også, at væksten især skyldes ekstra ferieturister, men flere gæster på forretningsrejser og til møder og konferencer har også bidraget positivt. Danskerne prioriterer at få en pause Direktøren for de to Scandic hoteller i Aalborg ser positivt på 2023. - Vi forventer et godt 2023 med mange gæster både på ferie- og forretningsophold, samt sport, kongresser, events og aircrew. Og vi ser også rimelig gode chancer for at kunne tiltrække endnu flere turister til Aalborg fra vores nabolande: Norge, Sverige, Tyskland og endda USA på sigt med den nye direkte flyrute fra New York, siger Finn Rosenqvist, direktør for Scandic Aalborg City & Scandic Aalborg Øst. Også Dansk Erhverv ser muligheder for 2023 trods inflation, høje elpriser og høje renter. De oplever nemlig, at danskerne fortsat prioriterer oplevelser og rejser efter coronakrisen.
På trods af negativ vækst går hotelbranchen i Aalborg 2023 i møde med optimisme.